text: 
  Den tidligere så omfangsrige Kosan-gruppe er spredt for alle vinde. 
  I går blev Kosan Teknova solgt fra, og tilbage i Kosan Holding er 
  kun Crisplant. Samtidig har investeringskonsortiet Scandinavian 
  Acquisition Capital overtaget 90 procent af Kosan Holding.
  
  Ledelsen i de to Kosan-selskaber deltager i den nye ejerstruktur. 
  Crisplant-ledelsen, blandt andre administrerende direktør Mogens Petersen, 
  overtager 10 procent af aktierne i Kosan Holding. Teknova-direktør Erik
   Thygesen tegner 24,5 procent af aktierne i sin egen virksomhed, mens
   Unibank overtager resten, indtil der er fundet alternative investorer.
  
  Kosan Holding har siden 1989 været ejet af Unibank ( den gang 
  sparekassen SDS ) med 70 procent og Kosan-direktørerne Mogens Petersen,
   Erik Thygesen og J. P. Fischer Hansen med hver 10 procent.
  
  Tidligt i 1989 satte Tholstrup-familien Kosan Gruppen til salg, og i 
  april samme år gennemførte SDS sammen med fire Kosan-direktører  -  
  den fjerde var Robert Storm  -  det første management buy-out. På det
   tidspunkt omfattede Kosan Gruppen ti datterselskaber.
  
  
  
  